ΓΡΑΠΤΗ ΕΡΩΤΗΣΗ E-3143/98

υποβολή: Joaquín Sisó Cruellas (PPE) προς την Επιτροπή

(16 Οκτωβρίου 1998)

Θέμα: Παγκόσμια ημέρα κατά του αναλφαβητισμού

Στις 8 Σεπτεμβρίου εορτάστηκε η παγκόσμια ημέρα κατά του αναλφαβητισμού, η οποία ανακηρύχθηκε από τα Ηνωμένα Έθνη και την UNESCO με σκοπό να συνειδητοποιήσει το προβλήμα η διεθνής κοινότητα και να συμφωνηθεί παγκόσμια δράση που να αφορά την εκπαίδευση και την ανάπτυξη. Ανεξάρτητα από αυτό το γεγονός, υπολογίζεται ότι το έτος 2005 θα υπάρχουν περίπου 870 εκατομμύρια άτομα άνω των 15 ετών που θα είναι αναλφάβητα. Κατά αυτό τον τρόπο, σύμφωνα με τα δεδομένα του Ισπανικού Εθνικού Ινστιτούτου Στατιστικής, στην Ισπανία υπάρχουν περισσότεροι από ένα εκατομμύριο αναλφάβητοι, εκ των οποίων 960.000 γυναίκες και 380.000 άνδρες.

Σχετικά με αυτό το θέμα, θα επιθυμούσα να απαντήσει η Επιτροπή στα ακόλουθα ερωτήματα:

- μπορεί η Επιτροπή να αναφέρει πόσα άτομα δεν γνωρίζουν ανάγνωση και γραφή στην Ευρωπαϊκή Ένωση και, εάν είναι δυνατόν, να γνωστοποιήσει ποια είναι τα ποσοστά των αναλφαβήτων ατόμων σε έκαστο κράτος μέλος ανά φύλο;

- ποιες συγκεκριμένες ενέργειες έχουν πραγματοποιηθεί από την Ευρωπαϊκή Ένωση για να καταπολεμηθεί το πρόβλημα του αναλφαβητισμού;

Απάντηση της κας Cresson εξ ονόματος της Επιτροπής

(27 Νοεμβρίου 1998)

Στις 14 Μαΐου 1987 εκδόθηκαν τα συμπεράσματα του Συμβουλίου και των υπουργών Παιδείας σχετικά με ένα ευρωπαϊκό πρόγραμμα για την ενίσχυση του αγώνα κατά του αναλφαβητισμού. Στα συμπεράσματα αυτά θεωρείται ότι ο αναλφαβητισμός, επιπλέον των παραγόντων που συνδέονται με το σχολείο, είναι αποτέλεσμα ενός συνόλου αιτιών που αλληλοενισχύονται: παράγοντες κοινωνικοί, γεωγραφικοί, ιατρικοί, ψυχολογικοί, καθώς και η έλλειψη αντιστοιχίας μεταξύ των εκπαιδευτικών απαιτήσεων και των απαιτήσεων της γλώσσας που χρησιμοποιούν τα μέσα μαζικής ενημέρωσης, συμπεριλαμβανομένων των γλωσσών που χρησιμοποιούνται στην πληροφορική. Θεωρείται, επίσης, ότι η υποχρεωτική εκπαίδευση και μόνο δεν μπορεί να εξαλείψει τον αναλφαβητισμό και ότι πρέπει να αναληφθούν πρωτοβουλίες στα πλαίσια μιας συνολικής στρατηγικής τόσο για την πρόληψη του αναλφαβητισμού στο σχολείο όσο και για τη βελτίωση της γνώσης γραφής και ανάγνωσης των ενηλίκων.

Το ψήφισμα του Κοινοβουλίου A3-0400/92 της 21ης Απριλίου 1993 σχετικά με την εξάλειψη του αναλφαβητισμού στα κράτη μέλη αναφέρει ότι ο αναλφαβητισμός, και ιδιαίτερα ο λειτουργικός αναλφαβητισμός των ενηλίκων, εξακολουθεί να υπάρχει στην Κοινότητα και ότι τα κράτη μέλη δεν λαμβάνουν επαρκή μέτρα για την αντιμετώπισή του. Υπογραμμίζει, επίσης, ότι δεν υπάρχει ορισμός του αναλφαβητισμού στην Ευρώπη και ότι αυτή η έλλειψη κοινής προσέγγισης περιορίζει την αξία των σχετικών μελετών. Καλεί τα ευρωπαϊκά όργανα, εθνικά, περιφερειακά και τοπικά, να ενεργοποιήσουν το ανθρώπινο δυναμικό τους και να διαθέσουν τους οικονομικούς τους πόρους προκειμένου να εξασφαλιστεί ότι ο πληθυσμός της Κοινότητας ασκεί τα θεμελιώδη του δικαιώματα: το δικαίωμα στην παιδεία και σε ένα ελάχιστο επίπεδο γνώσης.

Η Ευρωπαϊκή Επιτροπή δεν αναλαμβάνει συγκεκριμένες ενέργειες στον τομέα του αναλφαβητισμού, αλλά ορισμένα σχέδια των προγραμμάτων Socrates, Leonardo da Vinci και "Νεολαία για την Ευρώπη" περιλαμβάνουν δραστηριότητες στον εν λόγω τομέα καθώς απευθύνονται σε άτομα που αντιμετωπίζουν δυσκολίες, νέους ή ενήλικες. Επίσης, το Ευρωπαϊκό Κοινωνικό Ταμείο χρηματοδοτεί, ιδίως στα πλαίσια του στόχου 3, ενέργειες προς την κατεύθυνση των μειονεκτούντων ατόμων που μπορούν να περιλαμβάνουν δραστηριότητες για την καταπολέμηση του αναλφαβητισμού.